Naui zotodepa zama arobeni Carireazana Zeso madiccaza oza onihi,
onihiza mari mari narizarraride.
Zama arobeni Zodeauarripa zodeodeni Zeso poua zoqqueuiuarrine toui quenazapa nauiuarri madide nacassera tarrari.
Naraha zodeodenicca idideni oza rrorroredeza madirizemanaporraridenicca errete touarrirarrarode.
Nazapa Zeso poua imecotedenipa pouaza uati toquenade:
—Arrizape timadi terrerarri.
Zodeauarri ticcarri.
Nauiuarri madimanarrari titoui quenarrarideniza naqui ticca nauatoue noue noue tarizarri −quenade.
—Madirra ouaha nauatoue carrimanarraridenipa pouadeni tauimari torrarizaniuarrinepe poccadeni nauatoue ihinarrimemana nerrerarraro.
Madirra bazima qqui toquenauiuarrine nauatoue auato ihinanemana narraro.
Tia naqui nauatoue ticarrizape madirra bazima qqui toquenauiuarrine nema tarizarri −quenade poua imecote attideni.
Zeso poua imecotedeniraha pouaza parrissa quena-rrarazapa attideni nama quenarrariparra.
Naraha Zeso poua imecotedeniza uati tade:
—Tiadenipe uada ponimaccaza touini tiqueneraha otauimari torrarizaniuarrinecca uada bacco terreraccani −nade.
—Nazama tiadenizape arrirraro zamacca madirra nacasseraqquiri narraraui.
Naraha ouazana nacasseraqquiri narrari,
ouape poccadeni uimasiri cacomera oneza.
Nezape tiadenira erreteuarri rraui tirrarri,
ouape oqquerrerani.
Ouaza nauatoqquiri nauiuarrinecca uada bacco terreraccani −nade.
Zeso atti nama nazapa Carireaza iborraride.
Nazapa Zeso imecotedeni erretetoui rraui torrazapa poua naco zotode naui madirra uapi tauiza tocarrima-zanapode.
Naraha pina pouadeniza toqqueraui nauiuarrine poua cacomarraride.
Naza errete torrezape zodeodeni taminedenipa Zeso bacco iquenauiuarrine qqui narizemanazapa:
—Nerrecouarri maqquiderre nauatobotepa?
−quenarraride.
Nazapa madirra bazima Zeso poua tauimari uimahaha canade.
Madirra motapa:
—Narraripa maqquiderre bicabotea −quenade.
Naraha madirra ouahadenipa:
—Iazapa bica tarraraui.
Pouapa toponi mamaizade −quenade.
Naraha Zesoza nacassaqquiri narraripa zodeodeni noppine cappinemanaza orriza uimahaha canade.
Errete rricaniparrinerrereraha Deoza dada toqquimauarri Zeso toqquezimaza madirra mari icanabaqquirraride.
Nauiza Zeso mari icanabaqquizana zodeodeni uarro canireza uimahaha canarraride.
—Nerrecoma naza touattarraritta?
Mari mari ihicanemana narrararaha −quenade.
Naraha Zesopa pouadeniza uati tade:
—Occa marinarrape occa rrerani,
oua Cazossederrine −nade.
—Arri tibodidenipe:
“Pocca marinarrape Deocca zossenirriqui?
Poua motta poua attirane?”
tiquenarraro nitide.
Naraha Deo Poua nacassa tauiccara tinanemanezape otauimari tiadeniza auato tanitoui:
Occa marinarrape Deocca.
Arra madirra pocca uima uati uati tatarra narraripa madirra ouaha pouaza:
“A,
tiape nauato tinani” nauiuarrine uati uati tatarra narrari.
Naraha madirra ouaha uati uati tatarra narraripa:
“Arrirraro uimape orrine rrerani,
oua Cazossedecca uima,
pouazara tetizemanarri” narrari.
Narrarina parrissehecca uima uati uati tatarra narrari.
Maiza-rrararrari −nade Zeso.
—Naraha Deocca zossenirri Moize dozo inarrarope tiadeniza nouerarrarottaqui?
Ticarrimaneraha narraroza iboqquiri tiquenarraro.
Nerrecotouira oua tinanazoqquemananiuarrine touini tiquenarraro?
Narrarope Deocca zossenirri rrerani −nade Zeso.
Nazapa madirra bazima Zesoza uati toquenade:
—Tiape tocorime ticarrirrarorrine mona tirrarraro nitiderra.
Naraha nerrecorrarideni “Tia inanazoqquena” quenarrari?
−quenade.
Naraha Zeso pouadeniza uati tade:
—Icca rrassinarracca uada sabadoza occa nauatoue orrari neraha uarro ticanirerrarode.
Arri Moizecca marinarrazape:
“Maqquiderredenipa zopori cotani eteroni uissinarra cacarrimana nauiuarrine” napoui nade.
(Naraha narraro uimape Moize uati taza rrerani.
Abarahao madipozama nema narronarraro.)
Narraroa arri erredeni uadari 8 nazapa sabadoraha zopori cotani eteroni uissinarra titinacarribaqquimana narrariparra.
Tibodideni uatomanarri:
Pina Moizecca marinarrassa titinanemana naniuarrine sabadoza maqquiderre bedi zopori cotani eterori uissinarra titinacarrimana naraha arri orrinepe bica terreraqui?
Orrinepa sabadoza madirra assire namanaha tonomiraha nerrecotoui ouaza tiboquemanarraro?
Nezape arrirraro uima tibodideni uatonissa tarri.
Ponima “Uaidira tani” tiquenerrerarri.
Uima nattomede tiquerreneza parrissehera nattome tiquenanissa tarri −nade Zeso.